Dalk meer water op maan as wat voorheen gedink isArgieffoto Nasa-wetenskaplikes meen nou dat daar waarskynlik meer water op die maan is as wat aanvanklik bepaal is en dat die maan heel moontlik in die verlede moontlik “nat” was. Volgens nuwe navorsing wat in die vaktydskrif Earth and Planetary Science Letters gepubliseer is, het ’n nat atmosfeer die maan glo vir ŉ tydperk van ongeveer 70 miljoen jaar omhul. Die water was afkomstig uit die gas wat vloeiende lawa vinniger in die atmosfeer vrygestel het as wat dit na die ruimte kon ontsnap. Een so ’n bron sou kon wees toe ’n dwergplaneet met ’n deursnee van 300 km 3,5 miljard jaar gelede met die maan gebots het en die Imbruim-bekken gevorm het. Namate die vulkaniese aktiwiteite op die maan afgeneem het, het die gasse ontsnap en veroorsaak dat die maan se baie yl atmosfeer vandag ’n beter vakuum is as die beste vakuum wat op aarde geskep kan word. Dié navorsing sal Nasa-wetenskaplikes moontlik nou in staat stel om langer missies vir die toekoms te beplan om die maan te ondersoek.